**ELINIKÄINEN OHJAUS HYVÄKSYTTY**

**VALTAKUNNALLISEN ELINIKÄISEN OHJAUKSEN YHTEISTYÖRYHMÄN (ELO-RYHMÄN) VIESTINTÄSUUNNITELMA 2017**

Euroopan unionin neuvosto on 2000-luvun alussa määritellyt elinikäisen ohjauksen jatkuvaksi prosessiksi, jonka avulla kaikenikäiset kansalaiset pystyvät missä tahansa elämänvaiheessa tunnistamaan valmiutensa, taitonsa ja kiinnostuksensa tehdä mielekkäitä koulutukseen ja ammattiin liittyviä päätöksiä sekä hallitsemaan yksilöllistä kehityskaartaan koulutuksessa, työssä ja muissa ympäristöissä. Suomen ELO-ryhmä on vuodesta 2011 alkaen toteuttanut edellä mainittuja linjauksia vahvistamalla elinikäiselle ohjaukselle strategiset tavoitteet (Opetus- ja kulttuuriministeriön työryhmämuistioita ja selvityksiä 2011:15):

1: Ohjauspalveluja on tasapuolisesti saatavissa ja ne vastaavat asiakkaan tarpeita

2: Yksilölliset uranhallintataidot vahvistuvat

3: Ohjaustyötä tekevillä on tehtävien edellyttämä osaaminen

4: Ohjauksen laatujärjestelmiä kehitetään

5: Ohjaus toimii koordinoituna kokonaisuutena.

Elinikäisen ohjauksen viestintä koskee laajasti ohjausalalla tapahtuvaa toimintaa, kuten monialaista, asiakkaiden tarpeista lähtevää, yhden luukun ja matalan kynnyksen ohjausta ja neuvontaa. ELO-ajankohtaiskatsaus välittää tietoa ohjauksen haasteista ja ohjauksen hyvistä käytännöistä sekä ohjausalan linjauksista ja päätöksistä. Katsauksessa seurataan lisäksi ohjausalan kotimaista ja kansainvälistä yhteistyötä, tapahtumia, kehittämistä sekä tutkimusta. Ajankohtaiskatsauksessa tiedotetaan ELY-keskusten toiminnasta ja toiminnan tuloksista elinikäisen ohjauksen alueella.

**Viestinnän tavoitteet**

Elinikäisen ohjauksen viestinnän tavoitteet ovat ELO -ryhmän tavoitteista lähtevän toiminnan näkyväksi tekeminen ja tiedon tarjoaminen ohjaustoiminnan tapahtumista ja haasteista. Tavoitteena on toiminnan tunnettuuden lisääminen, ajankohtaisista tapahtumista ja toiminnan painopisteistä kertominen niille, jotka ovat toiminnan (potentiaalisia) asiakkaita, palvelujen tarjoajia tai hallinnossa ja mukana ohjauksen kehittämistyössä. Viestinnässä pyritään tarkastelemaan asioita elinikäiselle ohjaukselle asetettujen strategisten tavoitteiden näkökulmasta. ELO -viestinnässä tehdään yhteistyötä mm. Kohtaamo-hankkeen (ESR 2014-2020) viestinnän kanssa, jotta hankkeen ohjaamoihin liittyvät hyvät käytännöt ja kehittämisideat saadaan leviämään. Viestinnän painopisteitä tarkennetaan vuosittain.

**Viestinnän ydinalueet vuonna 2017**

ELO-ryhmän hyväksymän toimintasuunnitelman pohjalta viestinnän ydinalueita vuonna 2017 ovat edellisen vuoden suunnitelman tavoin alla luetellut toiminnan tavoitteet. Tavoitteissa painotetaan erityisesti tieto- ja viestintäteknologian hyödyntämistä ohjauksessa, maahanmuuttajien ohjauspalveluiden kehittämistä ja ohjauksen arviointia.

1. **Matalan kynnyksen monialaisten palvelujen edistäminen:**

• nuorille suunnatun Ohjaamo -palvelumallin vakiinnuttaminen ja kehittäminen osana aluehallintouudistusta ja uudistuvaa palvelurakennetta

• monialaisen palvelumallin laajentaminen vaiheittain kaikenikäisille syksyllä 2016 hyväksyttyjen elinikäisen ohjauksen monialaisuuslinjausten mukaisesti

**2. Tieto- ja viestintäteknologian hyödyntäminen ohjauksessa:**

• integroidun verkko-ohjausjärjestelmän kehittämistyön jatkaminen

1. **Maahanmuuttajien ohjauspalvelujen kehittäminen**

**4. Ohjausosaamisen kehittäminen**

• koulutuksellinen teema on ”monialaiset palvelut kaikenikäisille”

• aikuisten uraohjauksen erikoistumiskoulutuksen suunnittelutyön tukeminen

**5. Ohjauksen laaja-alaisen tila-arvioinnin toteuttaminen**

**Viestintävastuut ja roolit**

ELO-ryhmän ajankohtaiskatsauksen viestintää toimittavat TEMin Työllisyys- ja yrittäjyysosaston Työelämän osaamispalvelut (TOP) –ryhmässä Tiina Asunmaa ja Hillevi Lönn kokoamalla tiedotettavan aineiston yhteistyössä opetus- ja kulttuuriministeriön Ulla-Jill Karlssonin ja Raija Meriläisen kanssa.

TOP-ryhmä varmistaa valtakunnallisen ELO-ryhmän sihteeristöltä (Ari-Pekka Leminen TEM, Ulla-Jill Karlsson OKM, Raija Meriläinen OKM ja Harry Pulliainen KEHA-keskus), että tiedotettava aineisto on elinikäisen ohjauksen strategisten tavoitteiden mukaista (OKM työryhmä-muistioita ja selvityksiä 2011:15; Elinikäisen ohjauksen toimintapolitiikka: Eurooppalaisia lähtökohtia kansalliselle kehittämistyölle ELGPN Tools No. 1).

**Viestinnän kohderyhmiä ovat**

* tieto-, neuvonta- ja ohjauspalveluja tuottavat ja kehittävät tahot, organisaatiot ja verkostot
* valtakunnallinen ELO-yhteistyöryhmä
* alueelliset ELO-ryhmät
* ohjaustyötä tekevät henkilöt ja verkostot
* ohjausalalle aikovat henkilöt ja verkostot
* tieto-, neuvonta- ja ohjauspalveluja käyttävät henkilöt (asiakkaat) ja organisaatiot
* työmarkkinakeskusjärjestöt (ohjauspalveluita antavat)
* suuri yleisö
* muut kohderyhmät

**Viestinnän keinot ja kanavat**

Ajankohtaista elinikäisestä ohjauksesta -katsaus löytyy osoitteesta: <https://peda.net/hankkeet/elotori> oikea palsta: Tiedotteet.

Katsaus on sähköinen julkaisu. Se ilmestyy neljä kertaa vuodessa, sisältää linkkejä lähdeaineistoihin ja sitä levittävät seuraavat tahot:

* TEMin ja OKMn intrat
* KEHA-keskus, ELYt, TE-toimistot (heidän intra TAIMI)
* opetushallinto
* työmarkkinakeskusjärjestöt
* valtakunnallinen ELO yhteistyöryhmä (pedanet) ja alueelliset ELO-ryhmät

tarvittaessa:

* sosiaalinen media – nuoret
* Helsingin Sanomat
* ilmaisjakelulehdet.